Illum Joseph Muscat għadda ġuri lill-ġurnaliżmu. U sabu ħati. L-ewwel għandkom issiru tafu d-dettalji ta' dak li seħħ dalgħodu fil-qorti. Aqraw ir-rapport imxandar fil-ġurnali. Joseph Muscat kien qed jixhed fil-kawża li huwa kien għamel lil Daphne Caruana Galizia li fiha xlieha li mmalafamatu meta xandret storja fis-sens li martu – u allura hu wkoll – hi sidt il-kumpannija Egrant. Anki jekk għal dawn l-aħħar sentejn kont qed tgħix fil-qamar, għandek tkun taf li Egrant hi t-tielet kumpannija tal-Panama li kienet inħolqot minn Brian Tonna flimkien ma' kumpanniji oħrajn li kienu nħolqu għal Keith Schembri u għal Konrad Mizzi ġimgħa biss wara li Joseph Muscat sar prim ministru f'Marzu 2013. Ħadd ma kien jaf sidha min hu sakemm Daphne Caruana Galizia kitbet li l- Egrant kienet irċeviet ħlasijiet mingħand bint id-dittatur tal-Ażerbajġan li kienet sidt kontijiet bankarji mal-Pilatus Bank, bank f'Ta' Xbiex li kien jaħsel flejjes għall-familja Aliyev. Sa dakinhar ħadd ma kellu ħjiel li l-Pilatus Bank kien qed jintuża biex jinħaslu flejjes għall-membri tal-familja ta' Aliyev. Dan il-fatt ġie konfermat aktar tard bis-saħħa ta' informazzjoni oħra li kienet xandret Daphne Caruana Galizia u li kienet inġabret minn għejjun bankarji ta' min jorbot fuqhom. Mal-medda taż-żmien, fuq ordni tal-Bank Ċentrali Ewropew, il-Pilatus Bank ingħalaq u l-FBI arrestat lil sidha li issa qed jistenna li jgħaddi ġuri dwar frodi bankarja. Dakinhar li Daphne Caruana Galizia xandret l-istorja dwar l-allegat tixħim ta' Joseph Muscat u dwar il-ħasil tal-flus, sid il-Pilatus Bank kien intlemah joħroġ inkiss inkiss mill-bini tal-bank b'dawk li setgħu kienu provi. L-għada filgħodu stess inbdiet inkjesta u wara aktar minn sena din ikkonkludiet li ma kienx hemm provi li Joseph u Michelle Muscat huma s-sidien ta' Egrant. Ir-rapport tal-inkjesta baqa' ma xxandarx. Fil-qorti dalgħodu Joseph Muscat insista li "l-parti l-oħra" għandha tirtira l-akkuża li hu sid l-Egrant u "tammetti li żbaljat". M'għandniex xi ngħidu ma kienx possibbli għal Daphne Caruana Galizia biex tidher il-qorti biex tikkunsidra t-talba ta' Joseph Muscat jew inkella li tiċħadha u tipprova tiddefendi lilha nnifisha billi tissostanzja l-akkużi li kienet għamlet. Ma kienx sorpriż Joseph Muscat li dalgħodu Daphne Caruana Galizia baqgħet ma dehritx il-qorti għaliex, kif jaf kulħadd, din kienet ġiet assassinata permezz ta' karrozza-bomba aktar minn sena ilu. Dalgħodu minflokha deher żewġha li kien qed jirrappreżenta wkoll lit-tliet uliedu. Ħadd min dawn ma kien kiteb l-artikli li xlew lil Joseph Muscat li hu sid l-Egrant. Madankollu Joseph Muscat dalgħodu qal li dawn għandhom jammettu li kienu żbaljati. Lir-raġel u ma' ulied Daphne, Joseph Muscat għażel li jirrikattahom biex b'hekk iġiegħehom jgħidu li "huma" kienu żbaljati dwar l-allegata korruzzjoni tiegħu u dwar l-allegat ħasil ta'flus. Għaliex ma kinux huma l-awturi tal-istejjer li huwa jgħid li mmalafamawh, lanqas ma kienu huma li skoprew, investigaw u għarblu l-provi qabel ixxandret l-istorja. Għalhekk x'aktarx li m'hux se jkunu fil-pożizzjoni li jiddefendu lilhom infushom dwar l-akkuża li ommhom kienet żbaljata dwar dak li xandret dwar Joseph Muscat. U jekk ma tkunx tista' tiddefendi ruħek, tista' titlef il-kawża u teħel id-danni. Joseph Muscat dan kollu jafu. Bosta kienu dawk il-liġijiet li jwaħħlu d-dnubiet tal-ġenituri fuq l-ulied li, mal-medda taż-żmien, tneħħew. Jekk missierek, f'sakra għamja, itajjar lil xi ħadd bil-karrozza u joqtlu u jinqatel hu stess fl-inċident, int – għax int ibnu – ma jibgħatukx biex tiekol ikla ħabs minfloku. Anke li kieku, għall-grazzja tal-argument, kellna nikkonċedu li Joseph Muscat kellu raġun u li Daphne Caruana Galizia ma kellhiex raġun f'dak li kienet kitbet, jidher li għad għandna liġi barbarika li tippermetti lil Joseph Muscat jitlob id-danni mingħand uliedha. Joseph Muscat jaf li b'din il-manuvra, mhux se jidher ħelu. Allura x'kien li qed jinsisti fuqha? Għandkom tifhmu li, minkejja d-dmugħ tal-kukkudrilli li kien xerred, ir-rapport maġisterjali dwar l-Egrant – rapport li qrah hu biss – ma jeżonerahx mill-allegazzjonijiet li saru dwar l-Egrant. Ir-rapport igħid biss li ma nstabux provi li jissostanzjaw l-allegazzjoni. Din m'hix prova dwar l-innoċenza tiegħu. Lanqas xejn. U Joseph Muscat dan jifhmu għaliex in-nies għadha sal-lum tistaqsi x'inhi r-raġuni għala Keith Schembri u Konrad Mizzi lanqas biss jindenjaw ruħħom li jiddefendu lilhom infushom mill-akkuża li hu tant ilu jinsisti li m'huwiex ħati fil-konfront tagħha. In-nies ilha wkoll tistaqsi x'inhi r-raġuni għala sal-lum baqa' ma ġiegħelx lil Brian Tonna jgħid sid l-Egrant min hu. In-nies baqgħet ukoll sal-lum tistaqsi x'inhi r-raġuni għala r-rapport tal-inkjesta maġisterjali baqa' ma xxandarx, minkejja l-fatt li hu kien wiegħed li jxandru. Mill-banda l-oħra, jekk il-werrieta ta' Daphne Caruana Galizia jitħajjru li jaċċettaw l-offerta biex b'hekk jevitaw aktar tlugħ fil-qorti, ma tantx se jkollhom ċans li fil-qorti joħorġu rebbieħa. U dan biex ma nsemmix l-ispejjeż u d-danni li jkunu jridu jħallsu għal dak kollu li huma jemmnu li ommhom ma kinitx ħatja tiegħu u li, wisq inwqas, huma ħartja tiegħu huma. M'hemmx dubju, kull "ammissjoni" li jistgħu jagħmlu tkun l-assoluzzjoni li jrid Joseph Muscat. Għal Joseph Muscat, mhux biżżejjed li l-Maġistrat Aaron Bugeja ddikjara li ma kellux biżżejjed provi biex jirrakkomanda li l-pulizija tmexxi kontrih għaliex, fil-kuntest tar-responsabbiltà politika, dikjarazzjoni bħal din ma tnaddaflux ismu. Din hi r-raġuni li qed jinsisti li jiċħdu l-istorja li kienet xandret Daphne Caruana Galizia. Konvenjentement, Daphne m'għadhiex magħna u għalhekk qed jara kif jagħmel biex jirrikatta lil uliedha. Hawn min forsi jistenna li l-werrieta ta' Daphne Caruana Galizia mhux se jċedu. Iżda dan ikun ifisser li se jkomplu jiġġieldu battalja qalila f'isimna biex jevitaw li jaraw lil Joseph Muscat igħidilna "qed taraw ... anki 'l-parti l-oħra' fil-kawża Joseph Muscat vs Daphne Caruana Galizia qed tgħid li Joseph Muscat huwa innoċenti u nadif." Daphne Caruana Galizia kienet iġġieldet il-battalji għan-nom tagħna u ma nistgħu qatt nagħmlu bħalma għamel Joseph Muscat u nfarfru r-responsabbiltajiet li kienet refgħet hi fuq uliedha. Jagħmlu x'jagħmlu, xorta waħda se nibqgħu konvinti mhux biss bis-saħħa tal-provi li rajna b'għajnejna iżda anki bis-saħħa tar-raġuni u l-loġika. Id-dmugħ li xerred Joseph Muscat f'Ġunju li għadda u t-tbissim tiegħu ma bidlu xejn minn din ir-realta'. Previous: Il-veru jum il-ħelsien għad jisbaħ. Next: Lil Joseph Muscat, Maria Efimova tgħidlu: "Dak li xhedt nikkonfermah" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Id-dmugħ u t-tbissim ma jbiddlu xejn